संस्कृति के आधारभूत तत्त्व मूल्य हैं जो व्यक्ति के आदर्श एवं व्यवहार को निर्धारित करते हैं। आज का जागतिक संकट सांस्कृतिक या मूल्य संकट है। मानवीय और नैतिक मूल्यों का विशेष क्षरण हुआ है। गांधी ने सत्य, अहिंसा, प्रेम, सद्भाव आदि नैतिक मूल्यों को मानव सभ्यता के आधारभूत तत्त्व के रूप में मान्यता दी है। गांधी की साध्य-साधन की सुचिता और उनकी एकरूपता का सिद्धान्त जे.पी.के मूल्य मीमांसा का मुख्य आधार हे और उनके अनुसार जब साध्य-साधन की शुचिता स्वीकार की जाती है तो एक नई सैद्धान्तिक या वैचारिक क्रान्ति पैदा होती है। अपने चारों तरफ की चीजों को देखने की एक नई दृष्टि पैदा होती है। इसी सम्बन्ध में उन्होंने व्यक्ति और समाज के मूल्यों के पुनर्मूल्यांकन या अधिमूल्यांकन और नैतिक क्रान्ति का आह्वान किया है। विज्ञान, कला, साहित्य, दर्शन आदि सभी क्षेत्रों में नैतिक दृष्टि अपनाने की आवश्यकता पर बल दिया है और भूदान-ग्रामदान आन्दोलन में इन पक्षों पर विशेष ध्यान रहा। उन्होंने उन विचारों, जीवन दृष्टियों और मूल्यों को जो गलत और हानिकारक सिद्ध हुए हैं, त्याग कर नये जीवन मूल्यों और विचारों को ग्रहण करने का आह्वान किया है। ऐसे मूल्यों का सम्बन्ध समाज की बड़ी समस्या से होना चाहिए, जिसके समाधान से समाज में मौलिक परिवर्तन की दिशा निर्धारित हो। ‘अपनी आवश्यकताओं को स्वेच्छया सीमित करना और सादा जीवन व्यतीत करना“ आज का बुनियादी नैतिक मूल्य है जो एक अहिंसक समाज रचना का मूलाधार हो सकता है। इसी सम्बन्ध में इको नैतिकता (Eco-ethics) नैतिक विमर्ष का एक दूसरा महत्त्वपूर्ण आयाम है जो आज की ज्वलन्त समस्या पर्यावरण विनाश का समाधान प्रस्तुत करता है। विज्ञान और कला के सम्बन्ध में जे.पी.का अपना एक विशिष्ट दृष्टिकोण है। वे विज्ञान के व्यवसायीकरण की जगह उसके मानवीकरण और नैतिकीकरण की बात करते हैं। वे विज्ञान को निर्लिप्त, निरपेक्ष या नैतिकता से असम्बद्ध नहीं मानते। विज्ञान भी एक उद्देश्य प्रेरित मानव प्रयास का ही परिणाम है। विज्ञान का उपयोग स्वतः विज्ञान पर निर्भर नहीं करता बल्कि समाज की प्रवृत्ति और गठन पर निर्भर करता है। वैज्ञानिक अनुसन्धन अपने में कोई ऐसी वस्तु नहीं जो भारीभरकम उद्योग, बड़ी मशीनरी, बड़े संहारक अस्रों की अनिवार्यता को स्वीकार करता हो। यदि समाज ने सत्ता, मुनाफा और युद्ध के लक्ष्यों को न अपनाकर शान्ति, सद्भावना, स्वावलम्बन, स्वतंत्रता आदि मूल्यों को अपनाया होता तो निश्चित ही यंत्र कला का तद्नुरूप विकास और उपयोग हुआ होता। जे.पी.ने स्वयं हक्सले का विचार उद्धृत किया है- ‘‘किन्तु हमें यह बात समझ लेनी चाहिए कि निर्लिप्त वैज्ञानिक अनुसन्धान अपने में कोई ऐसी वस्तु नहीं है जो केन्द्रित अर्थ-व्यवस्था, उद्योग और सत्ता के लाभ के लिए अपने उपयोग को अनिवार्य बनाती है। यदि आविष्कारक और यंत्रज्ञ लोग चाहें तो शुद्ध विज्ञान के निष्कर्षों को स्वतन्त्र रूप से या सहकारी मण्डलों में काम करने वाले छोटे-छोटे कारोबार के मालिकों के आर्थिक स्वालम्बन और राजनीतिक स्वातन्त्र्य को बढ़ाने में उतने ही उपयोगिता के साथ इस्तेमाल कर सकते हैं।“